ועדת העבודה, הרווחה והבריאות, כנסת 18, פרוטוקול מספר 509, 2011-07-11 09:30

חיים כץ: בוקר טוב.

חיים כץ: יום שני, ט' בתמוז תשע"א, 11 ביולי 2011 ואני מתכבד לפתוח את ישיבת ועדת העבודה, הרווחה והבריאות בנושא הצעה לסדר היום (דיון מהיר): אי יישום תקנות חוק אזרחים ותיקים, הצעה של חברי הכנסת ליה שמטוב, אברהם מיכאלי וזאב אלקין, פרוטוקול מס' 509.

חיים כץ: מסתבר שהגשת הצעות לדיונים היא קלה אבל לבוא לפה זה יותר קשה.

חיים כץ: מה שכן, חברת הכנסת ליה שמטוב כן הגיעה.

ליה שמטוב: תודה רבה אדוני יושב הראש.

ליה שמטוב: זה דיון מהיר ואתה היית מהיר בהזמנה של הנציגים מן המשרדים הרלבנטים.

ליה שמטוב: על כך מגיעות לך ברכות.

ליה שמטוב: העובדה שחבר הכנסת זאב אלקין ואברהם מיכאלי אינם פה לא משנה מן העובדה שהם שותפים אמיתיים להגשת הבקשה לדיון המהיר.

ליה שמטוב: מדובר בחוק אזרחים ותיקים שעבר בשנה שעברה שלש קריאות.

ליה שמטוב: החוק אומר להשוות את ההטבות של נכים שעוברים מנכות לקיצבה לאלו של קשישים שמקבלים השלמת הכנסה.

ליה שמטוב: כל התקנות היו אמורות להיות מוגשות עד 31.12.2010 זאת אומרת שהן כבר היו אמורות להיות מפורסמות.

ליה שמטוב: כל המשרדים הרלבנטיים היו אמורים להגיש את התקנות.

ליה שמטוב: המשרד לאזרחים ותיקים עשו עבודה מצויינת אבל אינני יודעת אם הם הגישו את התקנות.

ליה שמטוב: היו קשיים.

חיים כץ: אי עמידה ביעד שהוא הגשת התקנות היא כשלון במשימה.

ליה שמטוב: אני בטוחה שהיום נראה אור בקצה המנהרה.

ליה שמטוב: בנוסף, אני מקווה שאנשים יקבלו זכויותיהם גם באופן רטרואקטיבי.

סורל הרלב: אסביר.

סורל הרלב: קודם כל החוק קבע שמי שיתקין את התקנות הוא השר לאזרחים ותיקים אחרי שיקבל אישור של שר האוצר ואישור כל השרים שההטבות נמצאות בתחום סמכותם.

סורל הרלב: גיבשנו טיוטה.

סורל הרלב: יש תקנות.

סורל הרלב: הכנסת קבעה שהתקנות נדרשות לאישור השרים האחרים.

חיים כץ: תניח אותן על השולחן כאן ואז השרים יסבירו מדוע הם מתנגדים לזכויות של אזרחים ותיקים.

חיים כץ: נתחיל לעבוד לשיטתם.

סורל הרלב: אשלים.

סורל הרלב: גיבשנו טיוטת תקנות על בסיס דוח מרכז המידע של הכנסת, כאשר קבענו שם את סוגי ההטבות.

סורל הרלב: סוגי ההטבות בנוסח הראשון היו: הנחה בתשלומי ארנונה, הנחה בתשלומים עבור חשמל, הנחה בתשלום עבור תרופות, הנחה בתשלום חברות בקופת החולים, מענק לצורך חימום, הנחה בתשלום הקבוע לשימוש בטלפון בחברת "בזק".

סורל הרלב: פנינו לשבעה משרדים שונים - - -

ליה שמטוב: האם לא חסרים מספר דברים ברשימה שהקראת?

סורל הרלב: פנינו לכל המשרדים -שהם שבעה גופים שונים, וקיבלנו הערות ושאלות.

סורל הרלב: אחר הדברים שהופנו לשימת לבנו היה הסדר מכח חוק משק החשמל לפיו מעבירים -באופן אוטומטי, נתונים של ניצולי שואה ושל מקבלי הבטחת הכנסה ישירות למוסד לבטוח לאומי או לחלופין מן הלשכה של קידום נכים ישירות לחברת החשמל.

סורל הרלב: הרעיון הוא למצות זכויות - - -

חיים כץ: אני כאן כדי לפתור בעיות.

חיים כץ: יש להניח את הדברים ולומר באיזה שלב הם נמצאים.

חיים כץ: דַבֵּר אתי על התקנות.

סורל הרלב: אסביר.

סורל הרלב: לו הייתי מביא לכאן את התקנות - - -

חיים כץ: דיון מהיר הוא בן ארבעים דקות.

סורל הרלב: לו הייתי מביא את הדברים כמו שהם לא היה מתקדם כלום כי לפי התקנות –כפי שהן כרגע, אדם שהוא גם זקן וגם נכה עליו לקבל אישור מן הבטוח הלאומי על מצבו ואחר כך לגשת לששה גופים שונים ולהציג בפניהם את האישור לכן, מה שעשינו –וכבר נעשה, ובמקביל עושים תיקון לצורך שמירה על הגנת הפרטיות, הוא ההסדר לפיו הנתונים יעברו ישירות מן המוסד לבטוח לאומי אל כל אחד מן הגופים נותני ההטבות.

סורל הרלב: היה חשוב לנו שהתקנות תהייה גם ישימות.

חיים כץ: ואם יש מקומות שעובדים אחרת הרי הדברים לא שווים.

חיים כץ: לו היית מביא את התקנות היינו פותרים את הבעיות כאן ובמהירות גדולה.

סורל הרלב: המצב היום הוא אחרי שהפצנו טיוטה לכל השרים הרלבנטיים - - -

חיים כץ: מתי אנחנו מקבלים את התקנות?

סורל הרלב: תלוי בשרים.

חיים כץ: מתי אנחנו מקבלים את התקנות.

ליה שמטוב: איזה שרים כבר הכינו?

סורל הרלב: שר האוצר נתן את האישור.

סורל הרלב: לא קיבלתי אותו ביד אבל יש שם אישור.

סורל הרלב: יתר השרים אמרו שזה בתהליך.

סורל הרלב: אין לי יכולת - - -

ליה שמטוב: שר התשתיות הסכים.

חיים כץ: האם השרה שלך מבינה איך אתה עובד?

חיים כץ: האם סגנית השר מבינה איך אתה עובד?

סורל הרלב: כן.

חיים כץ: והיא מסכימה אתך?

סורל הרלב: כן.

סורל הרלב: היא מודעת לכך.

סורל הרלב: אנחנו נביא פתרון כולל ולא משהו שלא יהיה ישים.

סורל הרלב: מבקש לציין לגבי שר התשתיות, לגבי החשמל - - -

ליה שמטוב: אם לא היה הדיון כאן היום היינו מחכים עוד זמן רב.

חיים כץ: עוד חמש שנים.

חיים כץ: ולא היה נגמר כלום.

חיים כץ: מה שכן, היו הסברים ללא סוף.

חיים כץ: הוועדה מבקשת ממך להניח את התקנות כמות שהן, על שולחן הועדה, בין אם הן עם הסכמת השרים ובין אם לאו.

חיים כץ: ככל שלא תהיינה הסכמות של שרים, הם יסבירו לנו למה הם מתנגדים, אנחנו נפרסם את הסיבות שלהם להתנגדות וכל אזרח במדינה ידע שהוא לא מקבל את מה שהוא לא מקבל בגלל שר מסוים.

חיים כץ: אין ברצוני להשחית את הזמן.

חיים כץ: אדבר עם סגנית השרה.

חיים כץ: הישיבה נעולה.